<classify> Awali, mashindano hayo yalitakiwa kufanyikia Namibia, lakini katika dakika za mwisho nchi hiyo ikajitoa kuyaandaa na kuhamishiwa Botswana. Mbali na wenyeji Botswana, nchi nyingine zilizoshiriki ni pamoja na Zambia, Zimbabwe, Namibia na Tanzania huku Afrika Kusini, Malawi na Uganda hazikushiriki kwa sababu mbalimbali.Viwango vya Ubora:Nchi za Malawi, Afrika Kusini na Uganda ndizo zinaongoza kwa viwango vya ubora kwa Afrika baada ya kushika nafasi ya tano, sita na 14 huku Tanzania ikishika nafasi ya 15 kwa dunia huku ikiwa ni ya nne kwa ubora barani Afrika.Katika nchi zilizoshiriki mashindano ya Afrika nchini Botswana, Tanzania ndio ilikuwa inaongoza ukilinganisha na nchi zingine za Botswana ambayo ni ya 16, Zambia ya 18, Zimbabwe ya 26, Namibia ni ya 31 na Swaziland ni ya 33.Hivyo wakati mashindano hayo yanaanza Jumapili iliyopita, timu ya Tanzania ilikuwa ikipewa nafasi kubwa zaidi ya zingine kufanya vizuri kutokana na kuwa katika nafasi nzuri ya ubora.Kufungwa na Wote:Pamoja na kupewa nafasi kubwa ya kufanya vizuri katika mashindano hayo baada ya wakali Afrika Kusini, Malawi na Uganda kutoshiriki, lakini Taifa Queens imefungwa na timu zote hata zile za chini kiviwango. Taifa Queens ilifungwa na Zambia kwa mabao 55-37 kabla ya kuchapwa tena na wenyeji Botswana kwa 47-39 na kupigwa 47-44 na Swaziland kabla ya kuhitimisha vipigo kwa kugalagazwa kwa mabao 37-28 na Zimbabwe.Zimbabwe ndio walitwaa ubingwa wa mashindano hayo baada ya kujizoelea pointi nyingi zaidi na nchi nyingine zilizoshiriki mashindano hayo. Taifa Queens imefungwa jumla ya mabao 233 katika mechi hizo nne, huku ikifunga mabao 148, ambapo tofauti ya mabao ya kufunga na kufungwa inakuwa ni mabao 85.Kwa maana hiyo Taifa Queens imeendelea kuwa sawa na kichwa cha mwenda wazimu, ambacho watu hujifunzia kunyoa baada ya kufungwa mechi zote katika mashindano hayo.Maandalizi hafifu:Tangu awali timu hiyo ilichelewa kuanza mazoezi na hata ilipoanza ilikuwa na wachezaji wachache tu tena wale kutoka Tanzania Bara huku wa kutoka Zanzibar wakichelewa sana kufika katika kambi hiyo. Pia, mahali ilipowekwa kambi katika kambi ya Jeshi la Kujenga Taifa ya JKT Ruvu nako hakukuwa muafaka kwani wachezaji walitakiwa kwenda kambini na mashuka, sahani, vijiko na hata vyandarua vyao, ili wakatishe tamaa wachezaji.Pamoja na uongozi wa Chama cha Netiboli Tanzania Chaneta kutamba kuwa kambi ilikuwa nzuri lakini bado sio mahali ambako pangeweza kuwaongezea wachezaji ari na hamu ya mashindano. Timu hiyo pia haikupata mechi za kutosha za majaribio na badala yake ilipata mchezo mmoja tu dhidi ya kombaini ya Jeshi pale kwenye Uwanja wa Taifa siku moja kabla ya kuondoka kwenda Botswana.Mashindano ya Kimataifa:Hii ni mara ya kwanza kwa Taifa Queens kushiriki mashindano ya kimataifa tangu uongozi wa sasa Chaneta uingie madarakani karibu zaidi ya miaka miwili iliyopita. Tangu uongozi huo uchukue chama kutoka kwa ule uliopita, umeshindwa kabisa kupeleka timu katika mashindano yaliyopita ya Afrika, yale ya mataifa nchini Singapore pamoja na mengine na sababu kubwa ikiwa ni ukata.Uongozi uliopita wa Chaneta chini ya Mwenyekiti wake Anna Bayi uliipandisha Taifa Queens kiviwango hadi kufikia nafasi ya 13 na nusura ipate nafasi ya kushiriki mashindano ya dunia. Tanzania sasa iko nafasi ya 15 kiviwango na bila shaka itaendelea kuporomoka na kwenda chini zaidi pale viwango vipya vitakapotolewa na Shirikisho la Kimataifa la Netiboli INF.Viwango vilivyopo sasa ambavyo vinaiweka Tanzania katika nafasi ya 15, ni kwa mechi zilizochezwa hadi Mei mwaka huu, hivyo vitakapotolewa vingine bila shaka tutashuka zaidi.Uongozi wa sasa wa Chaneta usiogope kupiga hodi kwa wenzao waliopita ili kusaidiwa na kujua mbinu za kupata fedha kwa ajili ya kuuendeleza mchezo huo hapa nchini. Katika uongozi uliopita Tanzania ilikuwa ikifanya vizuri kimataifa kiasi cha kuwahi kutwaa ubingwa mataifa nchini Singapore na mwaka uliofuata wakati wa uongozi wa sasa, timu hiyo ilishindwa kwenda kutetea taji hilo.Hakuna Mwanga Mbele:Kama Chaneta wataendelea na mwendo wao huu wa kubabaisha katika maandalizi pamoja na kushindwa kupata fedha, hakuna shaka kuwa Tanzania itaendelea kufanya vibaya kila inaposhiriki katika mashindano ya kimataifa. Wakati umefika sasa wa uongozi uliopo bila uoaga au wasiwasi wowote upige hodi kwa wenzao waliopita, ili kupata mbinu walizotumia wenzao kufanya mambo makubwa katika mchezo huo hapa nchini.Uongozi uliopita ulikuwa karibu na wake wa viongozi kama Mama Salma Kikwete, Tunu Pinda na wengineo ambao walisaidia sana Chaneta kufanikisha mambo mbalimbali, hivyo sio vibaya kuendelea kuwatumia wake hao wa viongozi. Hakuna ubishi kuwa sasa ndio wadau wa michezo na hasa netiboli wanakiri kuwa kweli uongozi uliopita ulikuwa ukifanya mambo makubwa katika kuuendeleza mchezo huo baada ya viongozi wasasa kushindwa.Kuna usemi usemao; Mnyonge mnyongeni na haki yake mpeni, hivyo uongozi uliopita upewe sifa zao hata kama baadhi ya watu walikuwa wakiubeza, lakini sasa inaonekana ulikuwa unafanya kazi kwa kuleta maendeleo.  <topic>: MICHEZO 